CELEX: 32019Y0129(01)
Language: da
Date: 2018-11-14 00:00:00
Title: Det Europæiske Udvalg for Systemiske Risicis afgørelse af 14. november 2018 om en koordineringsramme for en tilsynsmyndigheds høring af Det Europæiske Udvalg for Systemiske Risici om forlængelse af perioden i henhold til artikel 138, stk. 4, i Europa-Parlamentets og Rådets direktiv 2009/138/EF (Solvens II) (ESRB/2018/7)

29.1.2019   
               
               
                  DA
               
               
                  Den Europæiske Unions Tidende
               
               
                  C 36/31
               
            
         DET EUROPÆISKE UDVALG FOR SYSTEMISKE RISICIS AFGØRELSE
         af 14. november 2018
         om en koordineringsramme for en tilsynsmyndigheds høring af Det Europæiske Udvalg for Systemiske Risici om forlængelse af perioden i henhold til artikel 138, stk. 4, i Europa-Parlamentets og Rådets direktiv 2009/138/EF (Solvens II)
         (ESRB/2018/7)
         (2019/C 36/10)
         DET ALMINDELIGE RÅD FOR DET EUROPÆISKE UDVALG FOR SYSTEMISKE RISICI HAR —
         under henvisning til Europa-Parlamentets og Rådets forordning (EU) nr. 1092/2010 af 24. november 2010 om makrotilsyn på EU-plan med det finansielle system og om oprettelse af et europæisk udvalg for systemiske risici (1), særlig artikel 3, stk. 2, litra j), og artikel 4, stk. 2,
         under henvisning til Europa-Parlamentets og Rådets direktiv 2009/138/EF af 25. november 2009 om adgang til og udøvelse af forsikrings- og genforsikringsvirksomhed (Solvens II) (2), særlig artikel 138, stk. 4, og
         ud fra følgende betragtninger:
         
                     (1)
                  
                  
                     I artikel 138 i direktiv 2009/138/EF fastlægges reglerne og procedurerne, som finder anvendelse ved manglende opfyldelse af solvenskapitalkravet eller ved risiko for, at det ikke vil kunne opfyldes. I disse tilfælde skal der følges særlige procedurer for at genskabe den nødvendige anerkendte egenkapital til dækning af solvenskapitalkravet eller reducere risikoprofilen for at sikre, at selskabet opfylder solvenskapitalkravet inden for en nærmere angivet periode.
                  
               
                     (2)
                  
                  
                     I henhold til artikel 138, stk. 4, i direktiv 2009/138/EF kan tilsynsmyndighederne forlænge genoprettelsesperioden for de berørte selskaber med en periode på højst syv år, hvis Den Europæiske Tilsynsmyndighed for Forsikrings- og Arbejdsmarkedspensionsordninger (EIOPA) erklærer, at der foreligger en usædvanlig ugunstig situation, som berører forsikringsselskaber og genforsikringsselskaber, der udgør en betydelig del af markedet eller af de berørte brancher.
                  
               
                     (3)
                  
                  
                     I henhold til artikel 138, stk. 4, i direktiv 2009/138/EF kan den pågældende tilsynsmyndighed høre Det Europæiske Udvalg for Systemiske Risici (ESRB), hvad angår forlængelse af genoprettelsesperioden for selskaber, der er berørt af en usædvanlig ugunstig situation, som erklæret af EIOPA. En tilsynsmyndighed kan træffe beslutning om behovet for, og det nøjagtige indhold af, anmodningen om høring af ESRB vedrørende forlængelse af genoprettelsesperioden.
                  
               
                     (4)
                  
                  
                     ESRB har ansvaret for at føre makrotilsyn i Unionen. I denne henseende er det ESRB's sigte at bidrage til at forebygge og reducere systemiske risici for den finansielle stabilitet i Unionen, herunder risici, der stammer fra lande uden for Unionen. Derfor bør ESRB's bidrag, ifølge dets mandat, fokusere på de makroprudentielle aspekter og den makroprudentielle effekt af, at genoprettelsesperioden for de berørte selskaber henholdsvis forlænges eller ikke forlænges. ESRB skal i videst muligt omfang vurdere effekten på de finansielle markeder, andre forsikrings- eller genforsikringsselskaber samt realøkonomien.
                  
               
                     (5)
                  
                  
                     For at fremme høringsprocessen i forbindelse med forlængelse af genoprettelsesperioden er det nødvendigt at fastlægge en koordineringsramme i ESRB. Denne koordineringsramme kan drage fordel af den eksisterende koordineringsramme, der er omhandlet i Det Europæiske Udvalg for Systemiske Risicis afgørelse ESRB/2015/4 (3), for de relevante myndigheders underretning om nationale makroprudentielle politiske foranstaltninger og ESRB's afgivelse af udtalelser og udstedelse af henstillinger, som er blevet afprøvet med heldigt resultat ved flere lejligheder.
                  
               
                     (6)
                  
                  
                     Endelig skal ESRB i forbindelse med sin vurdering inddrage den nødvendige ekspertise om forsikring og genforsikring og sikre et tæt samarbejde mellem ESRB og EIOPA —
                  
               VEDTAGET DENNE AFGØRELSE:
         
            Artikel 1
            Formål og anvendelsesområde
            Med denne afgørelse fastsættes en fælles proceduremæssig ramme for en anmodende myndigheds høring af ESRB vedrørende forlængelse af genoprettelsesperioden i henhold til artikel 138, stk. 4, i direktiv 2009/138/EF.
         
         
            Artikel 2
            Definitioner
            I denne afgørelse forstås ved:
            
                        1)
                     
                     
                        »vurderingsteam«: ESRB's ekspertteam, der har ansvaret for at foretage en vurdering af og udarbejde et udkast til svar på en høringsanmodning, og som er en undergruppe i Det Rådgivende Tekniske Udvalg
                     
                  
                        2)
                     
                     
                        »Darwin«: ESRB's interne dokumenthåndteringssystem
                     
                  
                        3)
                     
                     
                        »ECB-arbejdsdag«: en hvilken som helst dag undtagen lørdage, søndage og helligdage i ECB
                     
                  
                        4)
                     
                     
                        »forsikringsselskab«: et forsikringsselskab som defineret i artikel 13 i direktiv 2009/138/EF
                     
                  
                        5)
                     
                     
                        »genoprettelsesperiode«: i forbindelse med et berørt selskab den periode, der er omhandlet i artikel 138, stk. 4, i direktiv 2009/138/EF, inden for hvilken dette selskab på ny skal have afsat det nødvendige anerkendte kapitalgrundlag til dækning af solvenskapitalkravet eller reduceret sin risikoprofil for at sikre, at selskabet opfylder solvenskapitalkravet
                     
                  
                        6)
                     
                     
                        »genforsikringsselskab«: et genforsikringsselskab som defineret i artikel 13 i direktiv 2009/138/EF
                     
                  
                        7)
                     
                     
                        »høringsanmodning«: en tilsynsmyndigheds henvendelse til ESRB med henblik på høring i henhold til artikel 138, stk. 4, i direktiv 2009/138/EF
                     
                  
                        8)
                     
                     
                        »anmodende myndighed«: en tilsynsmyndighed, der forelægger en høringsanmodning
                     
                  
                        9)
                     
                     
                        »tilsynsmyndighed«: en tilsynsmyndighed som defineret i artikel 13 i direktiv 2009/138/EF.
                     
                  
         
            Artikel 3
            Procedure for udarbejdelse og godkendelse af et svar på en høringsanmodning
            
               1.   Straks efter modtagelse af en høringsanmodning i henhold til artikel 138, stk. 4, i direktiv 2009/138/EF underretter ESRB’s sekretariat, gennem Darwin, medlemmerne af Det Almindelige Råd, Styringskomitéen og vurderingsteamet om anmodningen.
            
            
               2.   Vurderingsteamet udarbejder inden for ti ECB-arbejdsdage efter modtagelse af høringsanmodningen et udkast til svar på denne, som ESRB’s sekretariat forelægger for Styringskomitéen til behandling ved skriftlig procedure.
            
            
               3.   Inden for den i stk. 2 omhandlede tidsplan kan et medlem af Det Almindelige Råd, inden for de to første ECB-arbejdsdage efter underretningen af Det Almindelige Råd, tilkendegive, at medlemmets myndighed ønsker at deltage i vurderingsteamet som observatør, hvis myndigheden ikke allerede er repræsenteret.
            
            
               4.   Styringskomitéen fremsætter bemærkninger til udkastet til svar inden for to ECB-arbejdsdage efter ESRB’s sekretariats forelæggelse heraf. Væsentlige bemærkninger, der er fremsat af Styringskomitéen, vurderes af vurderingsteamet og kan blive afspejlet i det udkast til svar, som forelægges for Det Almindelige Råd.
            
            
               5.   Inden for fire ECB-arbejdsdage efter den dag, hvor udkastet til svar er blevet forelagt for Styringskomitéen, forelægger ESRB’s sekretariat udkastet til svar for Det Almindelige Råd, der kan fremsætte bemærkninger. Inden for fire ECB-arbejdsdage efter den dag, hvor udkastet til svar er blevet forelagt for Det Almindelige Råd, kan dets medlemmer fremsætte bemærkninger, inden Det Almindelige Råd træffer en afgørelse. Fremsættes der ikke nogen væsentlige bemærkninger, anses udkastet til svar på høringsanmodningen for at være godkendt.
            
            
               6.   Såfremt Det Almindelige Råd fremsætter væsentlige bemærkninger til udkastet til svar, tager vurderingsteamet stilling til, om udkastet til svar skal revideres på baggrund af disse bemærkninger. Inden for fire ECB-arbejdsdage efter modtagelse af bemærkningerne fra Det Almindelige Råd forelægger vurderingsteamet, gennem ESRB’s sekretariat, det endelige udkast til svar for Det Almindelige Råd.
            
            
               7.   Det Almindelige Råd træffer på grundlag af det endelige udkast til svar, som er udarbejdet af vurderingsteamet, afgørelse om godkendelse heraf. Medmindre der er blevet indkaldt til et møde i Det Almindelige Råd i overensstemmelse med ESRB's forretningsorden (4), træffer Det Almindelige Råd afgørelse ved skriftlig procedure inden for to ECB-arbejdsdage, efter at vurderingsteamet har forelagt det endelige udkast til svar.
            
            
               8.   Tidsplanen for proceduren for svar på høringsanmodningen kan afkortes under særlige omstændigheder efter anmodning fra den anmodende myndighed, eller såfremt Det Almindelige Råd finder det nødvendigt.
            
            
               9.   I overensstemmelse med artikel 5, stk. 2a, og artikel 13, stk. 7, i ESRB's forretningsorden kan repræsentanterne for Island, Norge og Liechtenstein i ESRB anmodes om ikke at deltage i drøftelserne om udkastet til svar, medmindre høringsanmodningen er fremsat af tilsynsmyndigheden i deres respektive land.
            
         
         
            Artikel 4
            Oplysninger, som den anmodende myndighed skal forelægge
            
               1.   En høringsanmodning skal indeholde alle de nødvendige oplysninger, som danner grundlag for ESRB's svar, og specificere eventuelle krav om fortrolighed i forbindelse med fremsendelsen af disse oplysninger.
            
            
               2.   Den anmodende myndighed forelægger ESRB oplysninger, som redegør for de økonomiske begrundelser, der taler for at forlænge genoprettelsesperioden og de forventede økonomiske konsekvenser, hvis genoprettelsesperioden ikke forlænges.
            
            
               3.   Oplysningerne om de økonomiske begrundelser for at forlænge genoprettelsesperioden skal omfatte:
               
                           a)
                        
                        
                           information om hvert enkelt af de berørte forsikringsselskabers eller genforsikringsselskabers aktuelle økonomiske situation og indbyrdes forbindelser, herunder dets investeringseksponeringer,
                        
                     
                           b)
                        
                        
                           yderligere oplysninger om f.eks. forsikringsmarkedets struktur, konkurrenternes vigtigste karakteristika og fordelingen af tabene efter den ugunstige begivenhed, og
                        
                     
                           c)
                        
                        
                           finansielle fremskrivninger, der illustrerer hvert enkelt af de berørte forsikringsselskabers eller genforsikringsselskabers potentielle genoprettelse i en række forskellige økonomiske scenarier.
                        
                     
            
               4.   Oplysningerne om de forventede økonomiske konsekvenser af, at genoprettelsesperioden ikke forlænges, skal omfatte:
               
                           a)
                        
                        
                           den negative indvirkning, som det enkelte berørte forsikringsselskabs eller genforsikringsselskabs strategi for reduktion af dets risikoprofil kan have på de finansielle markeder, herunder potentielle anden runde-effekter, og
                        
                     
                           b)
                        
                        
                           de negative effekter for realøkonomien, der kan opstå f.eks. ved en midlertidig forstyrrelse af forsikringstjenesterne som følge af en potentielt manglende substituerbarhed eller eventuelle negative virkninger på forbrugertilliden.
                        
                     
            
               5.   Bilaget til afgørelsen indeholder nærmere angivelser af mindstekravene til de oplysninger, som den anmodende myndighed skal fremlægge.
            
            
               6.   ESRB kan uanset stk. 4 og 5 ovenfor kræve, at den anmodende myndighed fremlægger yderligere oplysninger, hvis det anses for nødvendigt.
            
            
               7.   Medmindre de fremlagte oplysninger allerede er offentlige, betragtes og behandles de oplysninger, som ESRB modtager, som fortrolige i overensstemmelse med artikel 8, stk. 3, i forordning (EU) nr. 1092/2010, og adgangen til oplysningerne er begrænset til personer og myndigheder, som er nødt til at have kendskab til dem i forbindelse med deres hverv eller for at kunne varetage deres opgaver.
            
            
               8.   ESRB's sekretariat opretter en særlig struktur i Darwin, der er forbeholdt udveksling af oplysninger med den anmodende myndighed.
            
         
         
            Artikel 5
            Vurderingsteamet
            
               1.   Vurderingsteamet vurderer en høringsanmodning og udarbejder et udkast til svar.
            
            
               2.   Vurderingsteamet sammensættes på samme måde som det vurderingsteam, der er oprettet i henhold til afgørelse ESRB/2015/4, udnævnt af Det Almindelige Råd, med følgende forskelle:
               
                           a)
                        
                        
                           repræsentanten fra Den Europæiske Banktilsynsmyndighed (EBA) erstattes af en repræsentant fra EIOPA, som udnævnes af Det Almindelige Råd, og
                        
                     
                           b)
                        
                        
                           hver enkelt myndighed, som er repræsenteret i vurderingsteamet, kan angive en forsikringsekspert, der deltager som observatør i vurderingsteamet.
                        
                     
            
               3.   For at undgå interessekonflikter under udarbejdelsen af et svar på en høringsanmodning mister medlemmer og observatører i vurderingsteamet midlertidigt deres status, uden at disse medlemmer erstattes, hvis de repræsenterer en national tilsynsmyndighed, som er den anmodende myndighed.
            
            
               4.   Vurderingsteamet bestræber sig på at opnå konsensus blandt dets medlemmer, men hvis omstændighederne kræver det, kan det i vurderingen fremsætte et flertals- og et mindretalssynspunkt i det udkast til svar, som det forelægger for Det Almindelige Råd.
            
         
         
            Artikel 6
            Fortrolighed i forbindelse med svaret på en høringsanmodning
            ESRB's svar på en høringsanmodning er ikke offentligt og fremsendes kun til den anmodende myndighed.
         
         
            Artikel 7
            Ikrafttrædelse
            Denne afgørelse træder i kraft på tyvendedagen efter offentliggørelse i Den Europæiske Unions Tidende.
         
         
            Udfærdiget i Frankfurt am Main, den 14. november 2018.
            
               Francesco MAZZAFERRO
               
                  Leder af ESRB's sekretariat,
               
               
                  på vegne af ESRB's Almindelige Råd
               
            
         
         
            (1)  EUT L 331 af 15.12.2010, s. 1.
         
            (2)  EUT L 335 af 17.12.2009, s. 1.
         
            (3)  Det Europæiske Udvalg for Systemiske Risicis afgørelse af 16. december 2015 om en koordineringsramme for relevante myndigheders underretning om nationale makroprudentielle politiske foranstaltninger, ESRB's afgivelse af udtalelser og udstedelse af henstillinger og om ophævelse af afgørelse ESRB/2014/2 (ESRB/2015/4) (EUT C 97 af 12.3.2016, s. 28).
         
            (4)  Det Europæiske Udvalg for Systemiske Risicis afgørelse af 20. januar 2011 om vedtagelse af forretningsordenen for Det Europæiske Udvalg for Systemiske Risici (ESRB/2011/1) (EUT C 58 af 24.2.2011, s. 4).
      
      
         
            BILAG
            Oplysninger, som en anmodende myndighed skal forelægge
            I.   Oplysninger om den anmodende myndighed
            
            
                        —
                     
                     
                        Tilsynsmyndighedens navn
                     
                  
                        —
                     
                     
                        Medlemsstat
                     
                  
                        —
                     
                     
                        Underskriveren af anmodningen (navn, stilling, kontaktoplysninger)
                     
                  
                        —
                     
                     
                        Kontaktperson (navn, stilling, kontaktoplysninger).
                     
                  II.   Anmodningens nøjagtige indhold — høringsanmodningens omfang
            
            III.   Oplysninger om hvert enkelt selskab, der er omfattet af anmodningen
            
            III.1.   Grundlæggende oplysninger
            
            For hvert af de berørte selskaber (definitioner ifølge det gældende relevante Solvens II-skema S01.02.01 eller S01.02.04):
            
                        —
                     
                     
                        Selskabets navn
                     
                  
                        —
                     
                     
                        Selskabets identifikationskode
                     
                  
                        —
                     
                     
                        Selskabets type
                     
                  
                        —
                     
                     
                        Land, hvor tilladelse er meddelt
                     
                  
                        —
                     
                     
                        Beregningsmetode for (koncernens) solvenskapitalkrav
                     
                  
                        —
                     
                     
                        Anvendelse af selskabsspecifikke parametre
                     
                  
                        —
                     
                     
                        Ring-fenced fonde
                     
                  
                        —
                     
                     
                        Matchtilpasning
                     
                  
                        —
                     
                     
                        Volatilitetsjustering
                     
                  
                        —
                     
                     
                        Overgangsforanstaltninger vedrørende risikofrie renter
                     
                  
                        —
                     
                     
                        Overgangsforanstaltninger vedrørende forsikringsmæssige hensættelser.
                     
                  III.2.   Finansielle oplysninger
            
            Et overblik over den seneste relevante finansielle situation for hvert af de berørte selskaber, herunder hovedstrukturen for aktiver, passiver, kapitalgrundlag (med og uden langsigtede garantier) og solvenskapitalkravet.
            III.3.   Oplysninger om det enkelte berørte selskabs position på det nationale forsikringsmarked
            
            For hvert af de berørte selskaber:
            
                        —
                     
                     
                        Oplysninger om det pågældende selskabs nationale markedsandel inkl. skadesforsikringsvirksomhed (som bruttoværdi af tegnede præmier) i alt og pr. branche, livsforsikringsvirksomhed (som forsikringsmæssige bruttohensættelser) i alt og pr. branche, balancens størrelse (i samlede aktiver)
                     
                  
                        —
                     
                     
                        Oplysninger om antallet af selskaber, som driver virksomhed på det nationale marked inden for de brancher (livsforsikring og skadesforsikring), som det berørte selskab driver virksomhed i
                     
                  
                        —
                     
                     
                        Oplysninger om den samlede markedsandel, som de tre, fem og ti største forsikringsselskaber har inden for de brancher, som det berørte selskab driver virksomhed i
                     
                  
                        —
                     
                     
                        Et skøn over, hvorledes tabene vil blive fordelt på de berørte selskaber, der driver virksomhed på det nationale marked, efter den eller de begivenheder, der har ført til, at EIOPA har erklæret, at der var tale om en usædvanlig ugunstig situation.
                     
                  IV.   Oplysninger, der understøtter en forlængelse af genoprettelsesperioden, for hvert af de berørte selskaber
            
            For hvert af de berørte selskaber:
            
                        —
                     
                     
                        Finansielle fremskrivninger, der illustrerer genoprettelsen af solvenskapitalkravet i en række forskellige økonomiske scenarier
                     
                  
                        —
                     
                     
                        En beskrivelse af antagelserne og et skøn over virkningen af de genoprettelsesforanstaltninger, der indgår i disse finansielle fremskrivninger. Dette kan omfatte:
                        
                                    —
                                 
                                 
                                    Et skøn over (den planlagte) reduktion af risikoprofilen for aktivporteføljen (inkl. dens potentielle effekt på de finansielle markeder)
                                 
                              
                                    —
                                 
                                 
                                    Et skøn over det beløb, selskabet planlægger at rekapitalisere, og i hvilken form (f.eks. i form af egenkapital, gæld)
                                 
                              
                                    —
                                 
                                 
                                    Et skøn over størrelsen af den planlagte genforsikring og/eller andre risikoreduktionsmetoder, som vil blive anvendt
                                 
                              
                                    —
                                 
                                 
                                    Et skøn over størrelsen af de forsikringsmæssige hensættelser og præmier i forsikringsporteføljerne, som forventes at blive solgt og/eller udløbe.
                                 
                              
                  V.   Oplysninger om de forventede økonomiske konsekvenser af, at genoprettelsesperioden ikke forlænges, for hvert af de berørte selskaber
            
            For hvert af de berørte selskaber:
            
                        —
                     
                     
                        En vurdering af den negative effekt på realøkonomien og/eller de finansielle markeder, hvis genoprettelsesperioden ikke forlænges. Dette omfatter:
                        
                                    —
                                 
                                 
                                    Et skøn over, hvor store funktionsforstyrrelser, der kan opstå inden for området forsikringstjenester, hvis genopretningsperioden ikke forlænges, f.eks. på grundlag af en analyse af antallet af selskaber, som allerede leverer lignende produkter/tjenester, et skøn over, hvor hurtigt forsikringstagerne kan forventes at skifte forsikringsselskab eller en beskrivelse af, hvilke adgangsbarrierer der er for, at nye aktører kan træde ind på markedet
                                 
                              
                                    —
                                 
                                 
                                    Et skøn over, hvilken effekt en potentiel forstyrrelse af forsikringstjenesterne vil have på realøkonomien, f.eks. en beskrivelse af de realøkonomiske aktiviteter, som eventuelt ikke længere vil kunne gennemføres, hvis der ikke kan opnås forsikringsdækning
                                 
                              
                                    —
                                 
                                 
                                    En beskrivelse af de potentielle negative virkninger på forbrugertilliden, der kan opstå som følge af, at genoprettelsesperioden ikke forlænges
                                 
                              
                                    —
                                 
                                 
                                    Et skøn over konsekvenserne for de finansielle markeder (herunder anden runde-effekter), hvis genoprettelsesperioden ikke forlænges, og dette fører til, at selskabet likvideres.
                                 
                              
                  Alle ovennævnte kvantitative oplysninger bør tilvejebringes på grundlag af de seneste foreliggende data og i form af et Excel-ark.